Un control ginecologic presupune inspecţia zonei genitale în poziţie ginecologică, examenul cu valve și tușeul vaginal propriu-zis. La începutul întrevederii, medicul întreabă, de obicei, despre istoricul sexual al pacientei și despre ciclul menstrual; va veni și rândul pacientei să pună întrebări. Dacă vă îngrijorează anumite aspecte ale vieţii sexuale, dacă vă confruntaţi cu dureri genitale de orice fel, sau dacă, de exemplu, vreţi să aflaţi mai multe despre fertilitate, nu ezitaţi să întrebaţi! Un adevărat specialist își va face timp să vă asculte, să vă răspundă la întrebări și vă va da sfaturi pertinente. Trebuie să știţi, de asemenea, că există posibilitatea să mai fie nevoie de alte investigaţii, în funcţie de complexitatea situaţiei.